b'\n_START_ARTICLE_\nZavichostas\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 miestas pamin\xc4\x97tas 1148\xc2\xa0m. Tuo metu jame buvo pilis ir gyvenviet\xc4\x97. _NEWLINE_1205\xc2\xa0m. netoliese \xc4\xafvyko m\xc5\xab\xc5\xa1is, kuriame Le\xc5\xa1eko I Baltojo ir Mazovijos Konrado I kariauna nugal\xc4\x97jo Romano Did\xc5\xbeiojo armij\xc4\x85. Hali\xc4\x8do\xe2\x80\x93Voluin\xc4\x97s karalius buvo nugal\xc4\x97tas, \xc5\xbeuvo. M\xc5\xab\xc5\xa1is \xc5\xbeinomas Zavichosto pavadinimu. _NEWLINE_Ne\xc5\xbeinoma, kada Zavichostui buvo suteiktos miesto teis\xc4\x97s, grei\xc4\x8diausiai tai \xc4\xafvyko iki 1255\xc2\xa0m._NEWLINE_XIV-ajame am\xc5\xbeiuje Zavichostas tapo karali\xc5\xa1kuoju miestu. \xc4\x8cia karalius Kazimieras III Didysis pastat\xc4\x97 pil\xc4\xaf._NEWLINE_Zavichostas klest\xc4\x97jo XV ir XVI a. Tuo metu jis buvo svarbus ta\xc5\xa1kas prekybos kelyje i\xc5\xa1 Krokuvos \xc4\xaf Lietuvos Did\xc5\xbei\xc4\x85j\xc4\x85 Kunigaik\xc5\xa1tyst\xc4\x99 ir rinkdavo mokes\xc4\x8dius u\xc5\xbe prekes, ve\xc5\xbeamas Vyslos upe. 1564\xc2\xa0m. Mieste buvo daug amatinink\xc5\xb3, miesto rotu\xc5\xa1\xc4\x97 ir 126 namai. Gerai laikai pasibaig\xc4\x97 suirut\xc4\x97s metu. Zavichost\xc4\x85 sunaikino \xc5\xa1vedai (1655\xc2\xa0m.), o paskui suniokojo Translivanijos kunigaik\xc5\xa1\xc4\x8dio Jurgio II Rako\xc4\x8dio kariai. \xc4\xaesibrov\xc4\x97liai sudegino pil\xc4\xaf, kuri liko griuv\xc4\x97siuose iki 1813\xc2\xa0m. Potvynio metu pilies sienos sugriuvo \xc4\xaf Vysl\xc4\x85._NEWLINE_1666\xc2\xa0m. mieste kilo didysis gaisras, sunaikin\xc4\x99s daugyb\xc4\x99 pastat\xc5\xb3. V\xc4\x97liau kilo maro epidemija, kurios metu dauguma gyventoj\xc5\xb3 i\xc5\xa1mir\xc4\x97. Po vis\xc5\xb3 \xc5\xa1i\xc5\xb3 nelaimi\xc5\xb3 miestas jau niekada neatsigavo. Be to, po Lenkijos ir Lietuvos valstyb\xc4\x97s padalinimo miestas atsid\xc5\xabr\xc4\x97 netoli Rusijos ir Austrijos sienos, o tai trukd\xc4\x97 pl\xc4\x97trai._NEWLINE_XVIII a. prad\xc5\xbeioje netoli Zavichosto buvo \xc4\xafkurtas Starostovo (lenk. Starost\xc3\xb3w) miestas (v\xc4\x97liau \xc5\xbeinomas kaip Prosperovas lenk. Prosper\xc3\xb3w). Dauguma \xc5\xa1io miestelio gyventoj\xc5\xb3 buvo \xc5\xbeydai, o 1820\xc2\xa0m. Prosperovas sujungtas su Zavichostu. 1827\xc2\xa0m. mieste buvo 281 namas (daugum\xc4\x85 i\xc5\xa1 j\xc5\xb3 mediniai) ir 2320 gyventoj\xc5\xb3._NEWLINE_1888\xc2\xa0m. Zavichostas prarado savo miesto teises ir tapo kaimu._NEWLINE_Antrojo pasaulinio karo metu vokie\xc4\x8di\xc5\xb3 okupantai \xc4\xafk\xc5\xabr\xc4\x97 get\xc4\x85 mieste kuriame gyveno 5000 \xc5\xbeyd\xc5\xb3. Dauguma j\xc5\xb3 buvo i\xc5\xa1\xc5\xbeudyti 1942\xc2\xa0m. spalio m\xc4\x97n. Be\xc5\x82\xc5\xbcec mirties stovykloje._NEWLINE_1944\xc2\xa0m. mieste \xc4\xafvyko m\xc5\xab\xc5\xa1iai tarp Vermachto ir Raudonosios armijos, kuriose buvo sunaikinta dalis miesto.'